b'\n_START_ARTICLE_\nPiotras Goriunovas\n_START_SECTION_\nBiografija\n_START_PARAGRAPH_\nP. Goriunovas gim\xc4\x97 1902 m. Kamenkos kaime Kolomnos apskrityje (Maskvos gubernija, Rusija), valstie\xc4\x8di\xc5\xb3 \xc5\xa1eimoje._NEWLINE_Baig\xc4\x99s tris pradin\xc4\x97s parapijin\xc4\x97s mokyklos klases \xc4\x97m\xc4\x97 dirbti \xc5\xa1altkalviu Kolomnos garve\xc5\xbei\xc5\xb3 gamykloje. 1918 m. pa\xc5\xa1auktas \xc4\xaf tarnyb\xc4\x85 Raudonojoje Armijoje. 1923 m., po demobilizacijos, Goriunovas gr\xc4\xaf\xc5\xbeo \xc4\xaf Kolomnos garve\xc5\xbei\xc5\xb3 gamykl\xc4\x85, kur toliau dirbo \xc5\xa1altkalviu._NEWLINE_1930 m. \xc5\xbeiem\xc4\x85 \xc4\xaf gamykl\xc4\x85 atvyko Kovrovo ginkl\xc5\xb3 ir kulkosvaid\xc5\xbei\xc5\xb3 gamyklos karinis atstovas. Su juo susitik\xc4\x99s Goriunovas pasak\xc4\x97 tur\xc4\xafs svajon\xc4\x99 patobulinti Maksimo kulkosvaid\xc4\xaf. Atstovas u\xc5\xbesira\xc5\xa1\xc4\x97 Goriunovo duomenis, ir netrukus Goriunovas buvo pakviestas dirbti naujoje vietoje. T\xc5\xb3 pa\xc4\x8di\xc5\xb3 1930 m. kov\xc4\x85 P. Goriunovas persik\xc4\x97l\xc4\x97 \xc4\xaf Kovrov\xc4\x85, kur \xc4\x97m\xc4\x97 dirbti \xc5\xa1altkalvi\xc5\xb3 montuotoju._NEWLINE_Nuo 1931 m. gruod\xc5\xbeio Goriunovas dirbo gamyklos konstruktori\xc5\xb3 biure, kuriam vadovavo garsus mokslininkas ir ginkl\xc5\xb3 konstruktorius Vladimiras Fiodorovas, techniku. Po dvej\xc5\xb3 met\xc5\xb3 jis per\xc4\x97jo dirbti \xc5\xa1altkalviu derintoju \xc4\xaf Kovrovo gamyklos Nauj\xc5\xb3 konstrukcij\xc5\xb3 ir standartizacijos biuro bandom\xc4\x85sias dirbtuves. \xc4\x8cia dirbo vadovaujamas konstruktoriaus ginklininko V. Degtiariovo, dalyvavo kuriant naujus automatinius \xc5\xa1auli\xc5\xb3 ginklus._NEWLINE_Nuo 1934 m. P. Goriunovas dirbo bandomosiose dirbtuv\xc4\x97se kartu su s\xc5\xabn\xc4\x97nu \xc5\xa1altkalviu derintoju Michailu Goriunovu (1912-1991), kuris atsik\xc4\x97l\xc4\x97 i\xc5\xa1 Kolomnos dirbti Kovrove. Buvo sukurta darbo grup\xc4\x97, kuri\xc4\x85 sudar\xc4\x97 Piotras ir Michailas Goriunovai bei patyr\xc4\x99s meistras Vasilijus Voronkovas (1899-1976). \xc5\xa0i grup\xc4\x97, padedama Kovrovo gamyklos bandom\xc5\xb3j\xc5\xb3 darb\xc5\xb3 cecho darbinink\xc5\xb3, per trump\xc4\x85 laiko tarp\xc4\x85 suk\xc5\xabr\xc4\x97 original\xc5\xb3 rankin\xc4\xaf kulkosvaid\xc4\xaf GVG (rus. \xd0\x93\xd0\x92\xd0\x93), pavadint\xc4\x85 pagal pirm\xc4\x85sias konstruktori\xc5\xb3 pavard\xc5\xbei\xc5\xb3 raides._NEWLINE_Mir\xc4\x97 1943 m. gruod\xc5\xbeio 23 d., palaidotas Kovrove.\n_START_SECTION_\nSukurti ginklai\n_START_PARAGRAPH_\n1943 m. bir\xc5\xbeelio 16 d. TSRS Valstybinio gynybos komiteto nutarimu Nr. 3575 7,62 mm 1943 m. modelio Goriunovo sistemos stovinis kulkosvaidis (SG-43) su Degtiariovo ratiniu stovu buvo priimtas \xc4\xaf Raudonosios Armijos ginkluot\xc4\x99. \xc5\xa0is kulkosvaidis \xe2\x80\x93 patobulintas GVG variantas.'